Name bekend van leerders wat in busongeluk sterfDie omgeslaande bus. (Foto: Verskaf) Die name van die twee gr. 7-leerders van ŉ private skool in Windhoek in Namibië wat Sondag onderweg na ŉ skoolkamp in ŉ busongeluk gesterf het, is bekendgemaak. Die plaaslike radiostasie Kanaal 7 berig owerhede het bevestig Angela Maiba en Jacques Venter het in die ongeluk gesterf. Maiba en Venter was deel van ŉ groep van 55 leerders wat op ŉ kulturele toer was toe die bus tussen Mariental en Kalkrand omgeslaan het. Talle leerders is in die ongeluk beseer en word steeds in die hospitaal behandel. Minstens vyf se toestand word as ernstig bestempel. Hoofinspekteur Kauna Shikwambi, woordvoerder van die polisie, het aan Kanaal 7 bevestig aanklagte van bestuur onder die invloed van drank en nalatige bestuur is teen die busbestuurder aanhangig gemaak. Die busbestuurder sal na verwagting môre in die plaaslike landdroshof verskyn. Colette Riekert, skoolhoof van Windhoek Gymnasium, het gesê alles moontlik word gedoen om die leerders, personeel en ouers by te staan.